次前韵送劉景文
作者：蘇軾
朝代：宋

paragraphs: 白雲在天不可呼，明月豈肯留庭隅。
怪君西行八百里，清坐十日一事無。
路人不識呼尚書，但見凜凜雄千夫。
豈知入骨愛詩酒，醉倒正欲蛾眉扶。
一篇向人寫肝肺，四海知我霜鬢鬚。
歐陽趙陳皆我有，豈謂夫子駕復迂。
爾來又見三黜柳，共此暖熱餐氈蘇。
酒肴酸薄紅粉暗，祇有潁水清而姝。
一朝寂寞風雨散，對影誰念月與吾。
何時歸帆泝江水，春酒一變甘棠湖。